Jabuli 67
Rok ducu myero gupak Lubaŋa
1Lubaŋa onyutwa kicane dok omiwa gum,
ci onenwa bene ki waŋ me kica,
2wek dano ma i lobo ducu guŋe kiti;
nyut bene twero me larri bot rok ducu.
3Mi rok ducu me wi lobo gupaki, ai Lubaŋa:
wek lwak me rok ducu gupaki!
4Wek lurok ducu cwinygi obed yom kun giwero wer me pwoc,
pien in aye iŋolo kop pa rok ducu maromrom,
dok in aye ma it ye ka telo rok ducu me wi lobo.
5Mi rok ducu me wi lobo gupaki, ai Lubaŋa;
wek lwak me rok ducu gupaki!
6Lobo doŋ oceko cam mabup:
Lubaŋa ma Lubaŋawa doŋ omiyowa gum.
7Lubaŋa doŋ omiyowa gum;
pi meno dano ma i lobo ducu myero guwore.